Peter Hummelgaard (S), 2025-12-16:
Mange tak for ordet, og mange tak også for de meget engagerede og, for det meste, også meget positive indlæg.
Som flere allerede har nævnt under lovbehandlingen, indgik regeringen jo sammen med et meget bredt flertal af Folketingets partier før sommerferien en historisk aftale om en strafreform og om Danmarks fængslers økonomi for de næste år.
Aftalen skal være med til at definere vores retssystem i de kommende år.
Men det er selvfølgelig ikke nok med en flot politisk aftale.
Der skal handling bag ordene.
Derfor er jeg også glad for, at regeringen nu har fremsat det lovforslag, som skal omsætte en række af initiativerne i aftalen til konkret lovgivning.
Jeg glæder mig til at debattere lovforslaget videre med jer.
Som nævnt indeholder lovforslaget for det første en række markante strafskærpelser.
Det er skærpelser, som skal sikre, at straffene for f.eks. trusler mod vores dygtige politibetjente, partnervold eller kriminalitet mod vores natur i langt højere grad afspejler forbrydelsens grovhed.
Og det er skærpelser, som forhøjer straffene markant for bl.a grov vold, særdeles grov vold og de alvorligste voldtægter.
Og der er noget galt, når en tidligere straffet gerningsmand kun får 4 års fængsel for en overfaldsvoldtægt af en helt uskyldig kvinde, der var på vej til stationen for at besøge sin søn.
Det skal være slut med den her slags, i mine øjne, alt for milde straffe.
Nu skal vi sende et helt tydeligt signal til de voldsparate gerningsmænd om, at deres handlinger på ingen måde tolereres i det danske samfund.
Mindst lige så vigtigt er det, at vi skal vi sende et tydeligt signal til ofrene for de her forbrydelser om, at det danske samfund er på deres side.
Men det er ikke bare det enkelte offer, som mærker konsekvenserne, når grænseløse voldsmænd slipper alt for billigt.
Det er sammenhængskraften og tilliden i vores samfund, der lider et knæk hver evig eneste gang.
Det skal vi ikke længere acceptere – derfor denne strafreform.
Men vi skal altså også gøre det bedre, når forbrydelsen har fundet sted.
Vi skal være bedre til at hjælpe dem, der aktivt vælger kriminaliteten fra og fællesskabet til.
Det skal vi gøre ved at indføre nye tiltag i alle led af straffesagskæden, dvs. både ved varetægtsfængsling, ved den efterfølgende afsoning, og når gerningsmanden har udstået sin straf og skal ud og bidrage til samfundet igen.
Og så skal vi gennemføre initiativer, som kan hjælpe vores hårdt pressede fængselsvæsen.
Derfor indeholder lovforslaget også en række tiltag, som skal sikre klogere alternativer til frihedsstraf.
F.eks. udvider vi mulighederne for afsoning i eget hjem med fodlænke.
Udvidelsen af ordningen vil alene gælde for personer, som er dømt for ikkepersonfarlig kriminalitet.
Så indeholder lovforslaget en ny ordning for opkrævning af straffesagsomkostninger.
Ordningen skal fungere som en gulerod for unge, som holder sig ude af kriminalitet efter endt afsoning.
Det skal nemlig også kunne betale sig at vælge den kriminelle løbebane fra .
Det sender vi et helt tydeligt signal om med det forslag.
Derudover foreslår vi en række tiltag, som skal nedbringe omfanget af langvarige varetægtsfængslinger.
Det at være varetægtsfængslet er et voldsomt indgreb over for en person, der endnu ikke er fundet skyldig.
Derfor skal vi bruge det her redskab klogere, end vi gør i dag, og vi lægger med lovforslaget op til en øget brug af varetægtsfængsling i surrogat på egen bopæl med fodlænke, når domstolene vurderer det tilstrækkeligt og hensigtsmæssigt.
Vi tager nu med lovforslaget et vigtigt skridt, som skal sikre, at strafreformen kommer ud at virke i samfundet.
Det er en god dag for ofrene, og det er en god dag for samfundet.
Med de bemærkninger ser jeg frem til den videre behandling her i Folketinget og står naturligvis altid til rådighed for at besvare de spørgsmål, der måtte være i den forbindelse.
Tak for ordet.